Körszálló

A Körszálló (hivatalos nevén: Danubius Hotel Budapest) a Budapest II. kerületében álló vasbeton toronyszálloda volt. Tervezője Szrogh György. Fekvése Budapest, II. Szilágyi Erzsébet fasor 47. sz. alatt található, a fogaskerekű végállomásával szemben. Főbb adatok magassága: 64 méter átmérője: 30 méter (henger alakú) emeletek száma:18 (19 szint) liftek száma: 3 szállodai szobák száma: 280 szoba (később további 9 lakosztály) elszállásolható vendégszám: 560 kategória: 4 csillag építési költsége: 90 millió forint (1967) Története Építése A helyén a Florida kioszk állt, ami egy közkedvelt kerthelyiséges vendéglő és cukrászda volt. A második világháború idején Budapest ostroma alatt bombatalálat érte, majd egy ideig üresen állt a telek. Az 1960-as évek elején egy bolgárkertészet működött rajta. A szálloda neve eredetileg Hotel Florida lett volna (a korábbi vendéglő miatt), a Kádár-korszak elején azonban az állampárt vezetése nem akarta a presztízs beruházásnak egy amerikai állam nevét adni. Az alapozási munkálatok 1962-ben kezdődtek, amely során több mint nyolcezer köbméternyi földet szállítottak el. 1964-1967 között épült csúszózsalus technológiával építették, 1966. októberben érték el a 18. emeletet, végül 1967 szilveszterére nyitott meg. 1967. december 30-án délután négy órakor adták át. Működése A környezetétől jelentősen eltérő épület tömegével és magasságával a főváros ikonikus épületeinek egyike lett. Az első napokban az IBUSZ 400 vendéget hozott Svédországból, Jugoszláviából, az NSZK-ból, a többi 160 pedig egyéni turista volt, Európa minden részéből. A szállodában első osztályú étterem, bár, eszpresszó, borozó és tetőtéri-kávézó (Panoráma) is megtalálható volt. Két bár is működött, a lenti este tíztől hajnali négyig tartó nyitvatartással, a fenti pedig este nyolctól hajnali kettőig.Budapesten az elsők közt itt vezették be a svédasztalos reggelit. Itt lehetett elsőként Coca-Colát kapni. A vendégkörében megtalálhatóak voltak politikusok, nagykövetek is. Külföldi hírességek közül megfordult benne Roger Moore, Tony Curtis és Jacques Charrier színészek, Heinrich Böll Nobel-díjas író, Willy Brandt német kancellár, Bernhard Wicki filmrendező, Thor Heyerdahl világutazó, Kadhafi líbiai vezető. Az amerikai nagykövetség munkatársainak a drinkbárban állandó asztaluk volt. A bős–nagymarosi vízlépcsőről szóló magyar–szlovák miniszteri tárgyalásoknak is otthont adott. A tetőteraszról 1972-ben Kemény György, 1978-ban pedig egy fiatal szabósegéd vetette le magát. A tetőteraszt az 1980-as években lezárták, majd az 1990-es évek elején beépítették a legfelső emeletet, és kilenc luxus lakosztályt alakítottak ki a helyén. 1997-ben felújítási munkálatok végett félévre bezárták, azt követően tovább üzemeltették. A koronavírus járvány miatt 15 hónapra bezárt. Az üzemeltetők 2021. szeptember 1-jén három évre bérbe adták az épületet a Hotel & More Szállodák Zrt.-nek. Ezután diák- és munkásszállóként működött 2022-ig. 2025. januárjában végleg bezárt. Filmforgatási helyszín Több filmben is megjelent az épület: A Hamis Izabella (1968), Az örökös (1969), Az alvilág professzora (1969), Megdönteni Hajnal Tímeát (2014). Újjáépítése Az épület tulajdonosa 2024-ig a Danubius Hotels Zrt. volt, majd átkerült a Market Asset Management Zrt.-hez. A bérbe vevő Hotel & More Szállodák Zrt. az utolsó időszakban kollégiumként és nagyvállalati dolgozói szálláshelyként működtette. Részleges bontásáról és visszaépítéséről szóló terveket a Jamrik Levente szerkesztette Urbface nevű oldal jelentette be először, amit a cég először tagadott, majd pár hónappal később beismerte a sajtónak. A hivatalos átépítést 2025-ben jelentették be.[1] 2025. júniusában engedélyezték az épület bontását, majd 2025 augusztusában elkezdték a munkálatokat. A tervek szerint az épületet a lepényépületig bontják vissza, majd újjáépítik a szinteket. A projekt tervezője Tima Zoltán. A henger alakú toronyépület eredeti arányai megmaradnak. A tervek szerint az új építmény 63,3 méteres magas lesz, benne 48 lakás, wellness- és fitneszlétesítmények, irodák, étterem kapnak helyet és hét lift fog benne működni. A parkoló helyét parkosítják, és mélygarázst építenek. A kivitelezés várható befejezése 2028 első negyedév. Luxuslakásokat alakítanak ki benne, üzemeltetője pedig a Marriott International lesz Képgaléria Jegyzetek További információk Örökre eltűnhet a hely, ahol először lehetett kólát kapni Lebontják a Körszállót, Budapest egyik legikonikusabb épületét Lebontják majd újjáépítik a budapesti Körszállót (frissítve) Verrasztó Gábor: A félig bevert szeg – 50 éves a Körszálló, Napkút, Budapest, 2018 https://funzine.hu/2022/01/24/kult/budapest-legendas-epuletenek-nyomaban-az-ikonikus-korszallo-tortenete https://welovebudapest.com/cikk/2017/3/30/korbejartuk-a-szuletesnapjat-unneplo-hotel-budapestet-es-tortenetet-50-eves-a-korszallo http://fototar.lechnerkozpont.hu/foto/160 "Körszálló Budapest".